„ Ég efast um að nokkrar mútugreiðslur hafi átt sér stað eða að fyrirtækið sé eða hafi verið flækt í nokkuð ólögmætt . “ Þetta segir Björgólfur Jóhannsson , forstjóri Samherja , í viðtali við norska viðskiptablaðið Dagens Næringsliv . Þar segir hann enn fremur að hann telji að Jóhannes Stefánsson , sem starfaði hjá Samherja í Namibíu fram á mitt ár 2016 og uppljóstraði um viðskiptahætti fyrirtækisins þar , hafi verið einn að verki þegar kom að greiðslum sem stæðust ekki skoðun . Þegar Björgólfur var spurður um greiðslur til félags skráð í Dubaí í eigu James Hatuikulipi , fyrrverandi stjórnarformanns namibísku ríkisútgerðarinnar Fischor , sem héldu áfram fram á árið 2019 sagði hann að ekkert benti til þess að þær greiðslur væru ólöglegar . Greiðslurnar hafi verið fyrir kvóta auk greiðslna fyrir ráðgjafarstörf . Blaðamaður Dagens Næringsliv benti Björgólfi á að eigandi reikningsins væri nú í fangelsi í Namibíu , þar sem hann hefur verið ákærður ásamt fimm öðrum fyrir að þiggja á níunda hundrað milljónir króna í mútugreiðslur frá Samherja . „ Já , hann er borinn þungum sökum en hefur ekki hlotið dóm , “ svaraði Björgólfur . Hann sagði Samherja ætla að draga fram það sem hefði átt sér stað í Namibíu , með rannsóknum sem fyrirtækið er að greiða norskri lögmannsstofu fyrir að framkvæma á sér , og leyfa svo þar til bærum yfirvöldum að meta afraksturinn . Björgólfur reiknar með því að hann muni ljúka hlutverki sínu sem tímabundinn forstjóri Samherja á fyrsta ársfjórðungi ársins 2020 . Það þýðir væntanlega að til standi að Þorsteinn Már Baldvinsson , sem steig tímabundið til hliðar sem forstjóri eftir að viðskiptahættir Samherja í Namibíu voru opinberaðir í síðasta mánuði , eigi að snúa aftur í stólinn á þeim tíma . Launagreiðslur sjómanna Samherjamálið hefur vakið mikla athygli í Noregi , sérstaklega vegna þess að norski bankinn DNB , sem er að hluta til í eigu norska ríkisins , er flæktur í það . Sá hluti , sem snýst um mögulegt peningaþvætti vegna greiðslna af reikningi í DNB sem aflandsfélagið Cape Cod Fs á Marshall-eyju átti , er til rannsóknar hjá norsku efnahagsbrotalögreglunni . Cape Cod er ekki með skráðan eiganda en í opinberun Kveiks , Stundarinnar , Wikileaks og Al Jazeera kom fram að starfsmaður Samherja hefði haft prókúru fyrir félagið . Auglýsing DNB er helsti viðskiptabanki Samherja og fjármunir sem fara í gegnum Kýpurfélög Samherjasamstæðunnar , meðal annars ávinningur af veiðum í Namibíu , enda flestir inni á reikningum bankans . Björgólfur segir í viðtalinu að greiðslur af reikningum Cape Cod hafi verið launagreiðslur sjómanna . Í yfirlýsingum Samherja á síðustu vikum hefur fyrirtækið neitað því að hafa átt Cape Cod , en því var heldur ekki haldið fram í umfjöllun ofangreindra miðla um viðskipti Samherja heldur bent á starfsmaður Samherja verið meðal prókúru á reikningi Cape Cod hjá DNB og hefði stofnað reikninginn . Reikningunum var hins vegar lokað í fyrra vegna þess að bandarískur banki neitaði millifærslu frá félaginu vegna þess að hún stóðst ekki viðmið um peningaþvættisvarnir . Ætlaðar mútugreiðslur 1,4 milljarðar Málsvörn Samherja í málinu hingað til hefur fyrst og fremst byggst á þeirri línu sem Björgólfur fetar í viðtalinu . Að Jóhannes Stefánsson hafi einn framkvæmd ólögmæta viðskiptagjörninga í Namibíu , að fyrirtækið hafi ekki orðið uppvíst að peningaþvætti og að það hafi ekki stundað skipulega skattasniðgöngu með því að láta afrakstur veiða sinna safnast saman í lágskattaríkjum og komast þannig hjá því að greiða skatta í þeim ríkjum þar sem arðurinn varð til . Jóhannes hefur gengist við því að hafa greitt mútur fyrir hönd Samherja til að tryggja fyrirtækinu aðgengi að kvóta í Namibíu . Hann segir hins vegar allar greiðslur hafa farið fram með vitund og vilja Þorsteins Más Baldvinssonar , fyrrverandi forstjóra Samherja og eins aðaleiganda fyrirtækisins , og Aðalsteins Helgasonar , sem var yfir starfseminni í Namibíu . Auglýsing Í umfjöllun Kveiks , Stundarinnar , Wikileaks og Al Jazeera kom fram að mútugreiðslur til ráðamanna í Namibíu hafi staðið yfir fram á árið 2019 , en Jóhannes Stefánsson lét af störfum hjá Samherja í júlí 2016 . Þar sagði að þær hefðu numið 1,4 milljarði króna hið minnsta . Þegar er búið að handtaka og ákæra Bernhard Esau , fyrrverandi sjávarútvegsráðherra Namibíu , Sacky Shanghala , fyrrverandi dómsmálaráðherra Namibíu , og fjóra aðra menn fyrir að hafa þegið 103,6 milljónir namibískra dollara , jafnvirði 860 milljóna íslenskra króna , í greiðslur fyrir að tryggja félögum tengdum Samherja eftirsóttan kvóta í landinu . Auk Shanghala og Esau voru James Hatuikulipi , sem hætti sem stjórnarformaður namibísku ríkisútgerðarinnar Fishcor nýverið , Tamson ' Fitty ' Hatuikulipi , tengdasonur Esau , Ricardo Gustavo , samstarfsmaður hans og Pius Mwatelulo , sem einnig tengist Hatuikulipi fjölskylduböndum , ákærðir . Jóhannes ræddi viðbrögð Samherja við málinu í Kastljósi á miðvikudag og sagði að fyrirtækinu væri „ velkomið að reyna að villa um fyrir fólki “ . Hann væri bara ábyrgur fyrir 20 - 30 prósemt af þeim mútugreiðslum sem greiddar hefðu verið til ráðamanna í Namibíu fyrir aðgang að kvóta áður en að hann hætti störfum hjá fyrirtækinu . Samherjamálið er til rannsóknar á Íslandi , í Noregi , í Namibíu og Angóla . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .